CELEX: C2005/193/33
Language: el
Date: 2005-08-06 00:00:00
Title: Υπόθεση C-249/05: Προσφυγή της Επιτροπής των Ευρωπαϊκών Κοινοτήτων κατά της Φινλανδικής Δημοκρατίας, που ασκήθηκε στις 15 Ιουνίου 2005

6.8.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 193/21
            
         Προσφυγή της Επιτροπής των Ευρωπαϊκών Κοινοτήτων κατά της Φινλανδικής Δημοκρατίας, που ασκήθηκε στις 15 Ιουνίου 2005
   (Υπόθεση C-249/05)
   (2005/C 193/33)
   Γλώσσα διαδικασίας: η φινλανδική
   Η Επιτροπή των Ευρωπαϊκών Κοινοτήτων, εκπροσωπούμενη από τους Δ. Τριανταφύλλου και I. Koskinen, με τόπο επιδόσεων στο Λουξεμβούργο, άσκησε προσφυγή στις 15 Ιουνίου 2005 ενώπιον του Δικαστηρίου των Ευρωπαϊκών Κοινοτήτων κατά της Φινλανδικής Δημοκρατίας.
   Η Επιτροπή των Ευρωπαϊκών Κοινοτήτων ζητεί από το Δικαστήριο:
   
               1)
            
            
               να αναγνωρίσει ότι η Φινλανδική Δημοκρατία, επιβάλλοντας την υποχρέωση ορισμού αντικλήτου στους φορολογουμένους κατοίκους αλλοδαπής οι οποίοι ασκούν στη Φινλανδία υποκείμενη σε φόρο εμπορική δραστηριότητα και οι οποίοι κατοικούν σε άλλο κράτος μέλος ή σε τρίτη χώρα με την οποία υφίσταται συμφωνία περί αμοιβαίας συνδρομής, έχουσα πεδίο εφαρμογής αντίστοιχο προς εκείνο της οδηγίας 76/308/EOK (1) του Συμβουλίου, της 15ης Μαρτίου 1976, για την αμοιβαία συνδρομή για την είσπραξη απαιτήσεων σχετικών με ορισμένες εισφορές, δασμούς, φόρους και άλλα μέτρα, και εκείνο του κανονισμού (ΕΚ) 1798/2003 (2) του Συμβουλίου, της 7ης Οκτωβρίου 2003, για τη διοικητική συνεργασία στον τομέα του φόρου προστιθεμένης αξίας και την κατάργηση του κανονισμού (ΕΟΚ) 218/92, παρέβη τις υποχρεώσεις που υπέχει από τα άρθρα 21 και 22 της έκτης οδηγίας 77/388/ΕΟΚ (3) του Συμβουλίου, της 17ης Μαΐου 1977, περί φόρου προστιθεμένης αξίας, και από τα άρθρα 28 και 49 της Συνθήκης ΕΚ·
            
         
               2)
            
            
               να καταδικάσει τη Φινλανδική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα:
   Σύμφωνα με το άρθρο 21, παράγραφος 2, της έκτης οδηγίας 77/388/ΕΟΚ, τα κράτη μέλη δεν μπορούν να επιβάλλουν υποχρέωση ορισμού αντικλήτου στους κατοίκους αλλοδαπής οι οποίοι ασκούν οικονομική δραστηριότητα, όταν αυτοί κατοικούν σε άλλο κράτος μέλος. Σε τέτοιες περιπτώσεις, ο ορισμός αντικλήτου είναι πάντα εκούσιος όσον αφορά τους εν λόγω φορολογουμένους.
   Η σχετική φινλανδική ρύθμιση προβλέπει επ' αυτού τα ακόλουθα: α) όταν ο ασκών οικονομική δραστηριότητα φορολογούμενος είναι κάτοικος αλλοδαπής, υπόχρεος για την καταβολή του φόρου προστιθεμένης αξίας (ΦΠΑ) είναι ο αποδέκτης («αντίστροφη φορολογική υποχρέωση»)· β) όταν ο ασκών οικονομική δραστηριότητα κάτοικος αλλοδαπής έχει τη δυνατότητα να εγγραφεί στα οικεία μητρώα των υποχρέων προς καταβολή ΦΠΑ, τότε αυτός υποχρεούται να ορίσει αντίκλητο στη Φινλανδία.
   Η φινλανδική ρύθμιση αντίκειται στο κοινοτικό δίκαιο όσον αφορά τον ως άνω ορισμό αντικλήτου. Η δεσμευτική υποχρέωση για τον ορισμό αυτό αντιβαίνει προς το άρθρο 21, παράγραφος 2, της έκτης οδηγίας.
   Η φινλανδική ρύθμιση μπορεί να παρέχει τη δυνατότητα στον κάτοικο αλλοδαπής ασκούντα οικονομική δραστηριότητα να ζητήσει την καταχώρισή του στα οικεία μητρώα ως υποχρέου στην καταβολή του φόρου, η Φινλανδία όμως δεν δικαιούται να εξαρτά την επιλογή της δυνατότητας αυτής από μια δεσμευτική υποχρέωση ορισμού αντικλήτου, πράγμα το οποίο είναι αντίθετο προς την έκτη οδηγία και αντιβαίνει ευθέως προς τον σκοπό της οδηγίας 2000/65/ΕΚ (4), καθώς και προς τις αναγνωριζόμενες από τη Συνθήκη ΕΚ αρχές της ελεύθερης κυκλοφορίας των εμπορευμάτων και των υπηρεσιών.
   
      (1)  Οδηγία 76/308/ΕΟΚ του Συμβουλίου, για την αμοιβαία συνδρομή για την είσπραξη απαιτήσεων σχετικών με ορισμένες εισφορές, δασμούς, φόρους και άλλα μέτρα (ΕΕ ειδ. έκδ. 02/002, σ. 126).
   
      (2)  EE L 264, σ. 1.
   
      (3)  Έκτη οδηγία 77/388/ΕΟΚ του Συμβουλίου, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών – Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ ειδ. έκδ. 09/001, σ. 49).
   
      (4)  Οδηγία 2000/65/ΕΚ του Συμβουλίου, της 17ης Οκτωβρίου 2000, για την τροποποίηση της οδηγίας 77/388/ΕΟΚ όσον αφορά τον προσδιορισμό του υπόχρεου του φόρου προστιθέμενης αξίας